Μετρό Πράγας

Το **Μετρό της Πράγας** (τσεχικά: *Metro v Praze* ή *Pražské metro*) είναι ένα υπόγειο σιδηροδρομικό δίκτυο δημόσιων συγκοινωνιών στην Πράγα, την πρωτεύουσα της Τσεχίας. Είναι ο ταχύτερος τρόπος για μεταφορά στην πόλη και εξυπηρετεί σταθερά πάνω από ένα εκατομμύριο επιβάτες ημερησίως. Το 2021, το Μετρό μετέφερε 568 εκατομμύρια επιβάτες, δηλαδή 1,55 εκατομμύρια ημερησίως.

Το Μετρό περιλαμβάνει τρεις γραμμές, κάθε μια από τις οποίες αντιπροσωπεύεται από το χρώμα της στους χάρτες και τα σήματα: Γραμμή A (πράσινο), γραμμή B (κίτρινο) και γραμμή C (κόκκινο). Υπάρχουν 61 σταθμοί στο σύνολο (τρεις των οποίων είναι σταθμοί ανταπόκρισης) σε 65,2 χιλιόμετρα δικτύου, και από αυτά, περισσότερα από 50 χιλιόμετρα είναι υπόγειων γραμμών. 

Τα δρομολόγια του μετρό εκτελούνται μεταξύ 5:00 π.μ. και 0:00 κάθε ημέρα, με τις χρονοαποστάσεις των συρμών στα δυο με τρία λεπτά τις ώρες αιχμής. Συνολικά, άνω των 420 εκατομμυρίων επιβατών χρησιμοποιούν το μετρό της Πράγας κάθε έτος.

Το μετρό λειτουργεί από την εταιρεία *Dopravní podnik hlavního města Prahy*, που διαχειρίζεται όλα τα μέσα των δημόσιων συγκοινωνιών μέσα και γύρω από την πόλη (το μετρό, τις τροχιοδρομικές γραμμές, λεωφορεία και τελεφερίκ).

## Σχεδιάγραμμα και σταθμοί
thumb|left|Χάρτης του Μετρό της Πράγας, με τις 3 σημερινές γραμμές του.

Οι τρεις γραμμές του μετρό της Πράγας συναντώνται στο κέντρο της πόλης, σχηματίζοντας τρίγωνο, με τρεις σταθμούς ανταπόκρισης να αποτελούν τις κορυφές του. Ο βαθύτερος σταθμός του δικτύου είναι ο σταθμός Náměstí Míru, που εγκαινιάστηκε στις 12 Αυγούστου 1978 και βρίσκεται 53 μέτρα κάτω από την επιφάνεια του εδάφους. Η γραμμή B διέρχεται εν μέρει μέσω υπέργειας γιάλινης σήραγγας. Οι περισσότεροι σταθμοί διαθέτουν μία κεντρική αποβάθρα, που εξυπηρετεί και τις δυο κατευθύνσεις. Στους σταθμούς που βρίσκονται κοντά στην επιφάνεια του εδάφους, η οροφή του σταθμού είναι επίπεδη και σε μερικούς στηρίζεται σε κολώνες, ενώ στους βαθύτερους σταθμούς το κέλυφος του σταθμούς είναι κυκλικής διατομής. Οι τοίχοι πολλών σταθμών είναι διακοσμημένοι με έγχρωμες πλάκες αλουμινίου, ενώ κάθε σταθμός έχει έναν χαρακτηριστικό και ιδιαίτερο σχεδιασμό.
thumb|right|Ο σταθμός Hradčanská σε φωτογραφία τον Ιανουάριο του 2010, ένας από τους σταθμούς του Μετρό της Πράγας που φέρουν έγχρωμες πλάκες αλουμινίου στους τοίχους.

Επί του παρόντος, ξεκινώντας τις εργασίες από το 2022, είναι υπό κατασκευή μια τέταρτη γραμμή, που θα απεικονίζεται με μπλε χρώμα και αναμένεται να ολοκληρωθεί το 2029, με μήκος 10,5 χιλιόμετρα και 10 νέους σταθμούς. Σχεδιάζεται να είναι η πρώτη γραμμή του δικτύου του μετρό που θα λειτουργεί με τρένα χωρίς οδηγό, για τα οποία οι σταθμοί κατά μήκος της γραμμής θα είναι εξοπλισμένοι με αυτόματες πόρτες πλατφόρμας.

Επίσης, έχει διατυπωθεί και η ιδέα μιας άλλης γραμμής Ε, ως δακτυλιοειδούς γραμμής, που θα τρέχει από το Pankrác μέσω Anděl, Hradčanská, Vltavská προς Palmovka και στη συνέχεια θα συνδέεται με τη γραμμή D. Ωστόσο, η κατασκευή αυτής της γραμμής δεν αναμένεται τις επόμενες δεκαετίες.

## Αναφορές


## Βιβλιογραφία
* Walter J. Hinkel, Karl Treiber, Gerhard Valenta, Helmut Liebsch: *U-Bahnen – gestern-heute-morgen – von 1863 bis 2010*. Schmid, Wien 2004, ISBN 978-3-900607-44-9.
* Hans-Werner Schleife u.&nbsp;a.: *Metros der Welt*. Transpress, Berlin 1985, ISBN 3-344-70715-9.
* Eduard Škoda: *Pražský chodec v Metru*. Mladá Fronta, Praha 2006, ISBN 80-204-1412-6.

## Εξωτερικοί σύνδεσμοι

* Επίσημη ιστοσελίδα των δημοσίων αστικών συγκοινωνιών της Πράγας, με χάρτες, πληροφορίες εισιτηρίων κ.τ.λ. (Αγγλικά).
* Urbanrail.net — Συνοπτικές πληροφορίες για το μετρό (Αγγλικά).
* Prague Metro (Αγγλικά).

Μετρο
Πραγα
Μετρο Πραγας